SA1199
Exported from Holy-Writings.com on 2026-06-22 - 1 clipping

雜阿含經 (一一九九)

如是我聞。 一時佛住舍衞國祇樹給孤獨園。

時有蘇摩比丘尼。住舍衞國王園精舍比丘尼衆中。 晨朝著衣持鉢。入舍衞城乞食。 食已還精舍。擧衣鉢洗足畢。持尼師壇著右肩上。至安陀林坐禪。

時魔波旬作是念。 今沙門瞿曇住舍衞國祇樹給孤獨園。 有蘇摩比丘尼。住舍衞國王園精舍比丘尼衆中。 晨朝著衣持鉢。入舍衞城乞食。 食已還精舍。擧衣鉢洗足畢。持尼師檀著右肩上。入安陀林坐禪。 我今當往爲作留難。 即化作年少容貎端正。往至蘇摩比丘尼所。問言。 阿姨欲至何所。

答言賢者。 欲至遠離處去。

時魔波旬即説偈言 仙人所住處 是處甚難得 非彼二指智 能得到彼處

時蘇摩比丘尼作是念。 此是何等欲恐怖我。 爲人爲非人。爲姦狡人。 作此思惟已決定智生。 知是惡魔來欲嬈亂。

即説偈言 心入於正受 女形復何爲 智或若生已 逮得無上法 若於男女想 心不得倶離 彼即隨魔説 汝應往語彼 離於一切苦 捨一切闇冥 逮得滅盡證 安住諸漏盡 覺知汝惡魔 即自磨滅去

時魔波旬作是念。 蘇摩比丘尼已知我心。 内懷憂悔即沒不現
-- SA1199 — Taisho Tipitaka (CC0-1.0)